তথ্যবিবরণী নম্বর : ২২৭

**উজবেকিস্তানে বাংলাদেশের রাষ্ট্রদূতের সাথে বাংলাদেশে নিযুক্ত**

**উজবেকিস্তানের অনাবাসিক রাষ্ট্রদূতের সাক্ষাৎ**

তাশখন্দ (উজবেকিস্তান), ১৫ জানুয়ারি :

ভারতে নিযুক্ত উজবেকিস্তানের রাষ্ট্রদূত একই সাথে বাংলাদেশ, ভুটান, নেপাল ও শ্রীলংকার দায়িত্বপ্রাপ্ত দিলশদ আখাতভ (উপ-পররাষ্ট্রমন্ত্রী) আজ উজবেকিস্তানে বাংলাদেশের রাষ্ট্রদূত মোঃ জাহাঙ্গীর আলমের সাথে বাংলাদেশ দূতাবাসে এক সভায় মিলিত হন।

আলোচনাকালে বাংলাদেশের রাষ্ট্রদূত তার উজবেক প্রতিপক্ষকে চলতি বছরের এপ্রিলে দু’দেশের মধ্যে প্রথম ফরেন অফিস কন্সালটেসন (**FOC**) আয়োজন, কূটনৈতিক ও অফিসিয়াল পাসপোর্টধারীদের ভিসামুক্ত সুবিধা প্রদান, তাশখন্দ-ঢাকা-তাশখন্দ ও ইউরোপমুখী সরাসরি যাত্রীবাহী ফ্লাইট চালু, দু’দেশের মধ্যে তৃতীয় জয়েন্ট ওয়ার্কিং কমিশনের সভা আয়োজন, পর্যটন শিল্পের উন্নয়নে চুক্তি স্বাক্ষর, দ্বৈতকর প্রত্যাহার সংক্রান্ত চুক্তি এবং ঢাকায় উজবেকিস্তানের নতুন দূতাবাস স্থাপনে উদ্যোগ গ্রহণের জন্য উজবেক রাষ্ট্রদূতের সহায়তা কামনা করেন।

রাষ্ট্রদূত দিলশদ আখাতভ বিদ্যমান দ্বিপাক্ষিক বিষয়সমূহ তার সরকারের সাথে আলোচনা করে দ্রুত প্রয়োজনীয় ব্যবস্থা গ্রহণ করবেন বলে বাংলাদেশের রাষ্ট্রদূতকে আশ্বস্ত করেন।

এ সময়ে বাংলাদেশ দূতাবাসের মিনিস্টার ও উপমিশন প্রধান নৃপেন্দ্র চন্দ্র দেবনাথ ও দিল্লিস্থ উজবেক দূতাবাসের প্রথম সচিব আজমজন মন্সুরভ উপস্থিত ছিলেন।

সভাশেষে উজবেক রাষ্ট্রদূত দূতাবাসের বঙ্গবন্ধু কর্নার পরিদর্শন করেন এবং শেষে পরিদর্শন বহিতে স্বাক্ষর করেন।

#

নৃপেন্দ্র/সাহেলা/রফিকুল/সেলিম/২০২১/১৯৪০ ঘণ্টা

Handout Number: 226

**Foreign Minister mourns loss of lives amid earthquake in Indonesia**

   
Dhaka, 15 January:

Foreign Minister Dr. A K Abdul Momen expressed his deep condolence over the deaths of a good number of people in the earthquake that struck Sulawesi island of Indonesia in the early hours today.

In a message written to Foreign Minister of Indonesia Retno L P Marsudi, Dr. Momen conveyed his heartfelt sympathies to the Indonesian Government, the brotherly people of Indonesia, and particularly to the members of the bereaved families at the tragic loss of precious human lives.

Dr. Momen prayed and hoped that the resilient and enterprising people of the country will withstand the calamity and successfully rebuild their homes and infrastructures to return to normal life.

Foreign Minister Dr. Momen reiterated Bangladesh Government’s commitment to work with the international community on disaster risk reduction and global climate change adaptation and mitigation issues.

Dr. Momen suggested that because both countries are disaster prone, officials and rescue workers from Bangladesh and Indonesia can take part in jointly conducted earthquake drills and simulation exercises.

#

Tohidul/Sahela/Rofiq/Abbas/2021/2026 Hours

তথ্যবিবরণী নম্বর : ২২৫

**২১ বছর যারা বুকে পাথর বেঁধে কাজ করেছেন, তাদের মূল্যায়ন করতে হবে**

**-- তথ্যমন্ত্রী**

কক্সবাজার, ১ মাঘ (১৫ জানুয়ারি) :

তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, 'আওয়ামী লীগ যখন ক্ষমতায় ছিল না, তখন যারা নির্যাতন ও কষ্ট সহ্য করেছে, ২১ বছর বুকে পাথর বেঁধে দল করেছে, সেই সব ত্যাগী নেতাকর্মীদের দলে মূল্যায়ন করতে হবে। তবেই তৃণমূল পর্যায়ে দল সুসংগঠিত হবে।'

আজ বিকেলে কক্সবাজার জেলা আওয়ামী লীগ কার্যালয়ে অনুষ্ঠিত এক মতবিনিময় সভায় প্রধান অতিথির বক্তৃতাকালে মন্ত্রী একথা বলেন।

'আওয়ামী লীগ খেটে খাওয়া মানুষের দল, এ দলে সুযোগ সন্ধানীদের কোনো স্থান নেই' উল্লেখ করে ড. হাছান বলেন, 'যারা দলের জন্য নিবেদিত, তারাই আসন্ন স্থানীয় সরকার নির্বাচনে প্রাধান্য যেমন পাবেন, তেমনি দলীয় ভাবেও পদ-পদবিতে স্থান পাবেন। অনুপ্রবেশকারীদের চিহ্নিত করে বিতাড়িত করা হবে।'

মন্ত্রী বলেন, ‘এক শ্রেণির লোক আওয়ামী লীগকে নিরাপদ স্থান হিসাবে ব্যবহার করতে দলে ঢুকে পড়ছে। যারা অপকর্মে লিপ্ত, যারা অবৈধ আয়ের পথে রয়েছে, যারা অবৈধ আয়ের টাকা রক্ষা করতে মরিয়া, মূলত তারাই দলে অনুপ্রবেশকারী। তিনি বলেন, নৌকায় বেশি যাত্রী হলে ডুবে যাবার উপক্রম হয়, তাই আর কোনো যাত্রীর দরকার নেই।’

কক্সবাজার জেলা আওয়ামী লীগের ভারপ্রাপ্ত সভাপতি অ্যাডভোকেট ফরিদুল ইসলাম চৌধুরীর সভাপতিত্বে অনুষ্ঠিত সভায় মন্ত্রী আরো বলেন, 'প্রধানমন্ত্রী কক্সবাজারসহ পুরো দেশের চেহারাটাই উন্নয়ন দিয়ে বদলে দিয়েছেন। আজ থেকে এক যুগ আগে দেশের চেহারা কেমন ছিল তা ভাবতেই অবাক লাগে।

তিনি বলেন, দেড়শ বছর পর দেশের রেল লাইন সম্প্রসারণের কাজ চলছে। আগামী বছর জুন মাস নাগাদ কক্সবাজারেও রেল যোগাযোগ শুরু হবে। তিনি বার বছর আগের উন্নয়ন এবং এখনকার উন্নয়ন চিত্র মানুষের মাঝে তুলে ধরতে তৃণমূলের দলীয় নেতা কর্মীদের প্রতি আহ্বান জানান।'

মতবিনিময় সভায় দলের কেন্দ্রীয় ধর্ম বিষয়ক সম্পাদক অ্যাডভোকেট সিরাজুল মোস্তফা, জেলা আওয়ামী লীগের সাধারণ সম্পাদক মুজিবুর রহমান, জেলা পরিষদ চেয়ারম্যান মোসতাক আহমদ চৌধুরী, আশেক উল্লাহ রফিক এমপি, সাইমুম সরওয়ার কমল এমপি, কানিজ ফাতেমা আহমেদ এমপি, লে. কর্নেল (অব.) ফোরকান আহমদ ও রেজাউল করিম বক্তৃতা করেন।

#

আকরাম/সাহেলা/রফিকুল/সেলিম/২০২১/১৯৪০ ঘণ্টা

তথ্যবিবরণী নম্বর : ২২৪

**আলেম-উলেমারা সমাজের শ্রেষ্ঠ শিক্ষক**

**-- গণপূর্ত প্রতিমন্ত্রী**

ময়মনসিংহ, ১ মাঘ (১৫ জানুয়ারি) :

গৃহায়ন ও গণপূর্ত প্রতিমন্ত্রী শরীফ আহমেদ বলেছেন, নৈতিক শিক্ষা পৃথিবীর শ্রেষ্ঠতম শিক্ষা আর আলেম-উলেমারা হচ্ছেন সমাজের শ্রেষ্ঠতম শিক্ষক।

প্রতিমন্ত্রী আজ ময়মনসিংহ জেলার ফুলপুর উপজেলায় বালিয়া মাদ্রাসা পরিদর্শন শেষে স্থানীয় আলেম-উলেমাদের সাথে মতবিনিময়কালে একথা বলেন।

প্রতিমন্ত্রী বলেন, ইসলাম শান্তির ধর্ম। প্রযুক্তির উৎকর্ষতা, ভোগবাদী সভ্যতা এবং আধুনিক জীবনধারায় মানুষ নৈতিকতা থেকে দিন দিন সরে যাচ্ছে। নৈতিক অবক্ষয় ক্রমান্বয়ে সমাজে প্রকট আকার ধারণ করছে। সমাজের আলেম-উলেমারা এই নৈতিক অবক্ষয় প্রতিরোধে গুরুত্বপূর্ণ ভূমিকা পালন করছেন।

ইসলামের সুমহান আদর্শের বিকাশ এবং নৈতিক মূল্যবোধ সৃষ্টির মাধ্যমে সমাজের ইতিবাচক পরিবর্তনে আলেম-উলেমাদের ভূমিকা চিরস্মরণীয় হয়ে থাকবে।

প্রতিমন্ত্রী তাঁর বক্তব্যে আলেম-উলেমাদের নৈতিক দায়িত্ব পালন, ইসলামের সুমহান আদর্শ সমুন্নত রাখা ও সমাজের শৃঙ্খলা বজায় রাখতে আরো জোড়ালো ভূমিকা রাখার আহ্বান জানান।

#

সিদ্দিকী/সাহেলা/রফিকুল/সেলিম/২০২১/১৯২০ ঘণ্টা

তথ্যবিবরণী নম্বর : ২২৩

**তথ্যমন্ত্রীর সহকারী একান্ত সচিব হিসেবে নিয়োগ পেলেন ইমরান হোসাইন শরীফ**

ঢাকা, ১ মাঘ (১৫ জানুয়ারি) :

তথ্যমন্ত্রী ড. হাছান মাহ্‌মুদের সহকারী একান্ত সচিব (এপিএস) পদে নিয়োগ পেয়েছেন চট্টগ্রামের রাঙ্গুনিয়ার সন্তান ইমরান হোসাইন শরীফ।

গতকাল জনপ্রশাসন মন্ত্রণালয় থেকে জারি করা এ সংক্রান্ত প্রজ্ঞাপনে বলা হয়, ড. হাছান মাহ্‌মুদ তথ্যমন্ত্রী পদ অলংকৃত করাকালীন তার অভিপ্রায় অনুযায়ী ইমরান হোসাইন শরীফ সহকারী একান্ত সচিব পদে বহাল থাকবেন।

জাতীয় বেতন স্কেল-২০১৫ অনুযায়ী নবম গ্রেডে ইমরান হোসাইন শরীফ বেতন-ভাতা পাবেন বলেও আদেশে উল্লেখ করা হয়।

#

আকরাম/সাহেলা/রফিকুল/আব্বাস/২০২১/১৮৫০ ঘণ্টা

তথ্যবিবরণী নম্বর : ২২২

**সকল ধরনের প্রাথমিক বিদ্যালয় ও কিন্ডারগার্টেনের ছুটি বাড়ানো হয়েছে ৩০ জানুয়ারি পর্যন্ত**

ঢাকা, ১ মাঘ (১৫ জানুয়ারি) :

করোনা ভাইরাসের সংক্রমণ থেকে শিক্ষার্থীদের সুরক্ষার জন্য আগামী ৩০ জানুয়ারি পর্যন্ত সকল ধরনের সরকারি, বেসরকারি প্রাথমিক বিদ্যালয় ও কিন্ডারগার্টেনের ছুটি বাড়ানো হয়েছে। এ সময়ে নিজেদের এবং অন্যদের করোনা ভাইরাসের সংক্রমণ থেকে সুরক্ষার লক্ষ্যে শিক্ষার্থীগণ নিজ নিজ বাসস্থানে অবস্থান করবে।

প্রাথমিক ও গণশিক্ষা মন্ত্রণালয়ের এক বিজ্ঞপ্তিতে আরো জানানো হয় যে, প্রধানমন্ত্রীর কার্যালয়, মন্ত্রিপরিষদ বিভাগ, জনপ্রশাসন মন্ত্রণালয় এবং স্বাস্থ্যসেবা বিভাগ কর্তৃক সময়ে সময়ে জারিকৃত নির্দেশনা ও অনুশাসনসমূহ শিক্ষার্থীদের মেনে চলতে হবে। শিক্ষার্থীদের বাসস্থানে অবস্থানের বিষয়টি অভিভাবকবৃন্দ নিশ্চিত করবেন এবং স্থানীয় প্রশাসন তা নিবিড়ভাবে পরিবীক্ষণ করবেন।

সংশ্লিষ্ট বিদ্যালয়ের প্রধান শিক্ষকগণ তাঁদের নিজ নিজ শিক্ষার্থীগণ যাতে বাসস্থানে অবস্থান করে নিজ নিজ পাঠ্যবই অধ্যয়ন করে সে বিষয়টি সংশ্লিষ্ট অভিভাবকদের মাধ্যমে নিশ্চিত করবেন।

#

রবীন্দ্রনাথ/সাহেলা/রফিকুল/সেলিম/২০২১/১৮২০ ঘণ্টা

তথ্যবিবরণী নম্বর : ২২১

**কারিগরি শিক্ষায় দক্ষ মানবসম্পদ তৈরি করতে হবে**

**--জনপ্রশাসন প্রতিমন্ত্রী**

মেহেরপুর, ১ মাঘ (১৫ জানুয়ারি) :

জনপ্রশাসন প্রতিমন্ত্রী ফরহাদ হোসেন বলেছেন, সমৃদ্ধ বাংলাদেশ গড়তে কারিগরি শিক্ষায় দক্ষ মানবসম্পদ তৈরি করতে হবে।

আজ মেহেরপুরে কারিগরি শিক্ষা অধিদপ্তর কর্তৃক বাস্তবায়নাধীন ১০০টি উপজেলায় একটি করে টেকনিক্যাল স্কুল এন্ড কলেজ স্থাপন প্রকল্পের আওতায় টেকনিক্যাল স্কুল অ্যান্ড কলেজের উদ্বোধন অনুষ্ঠানে প্রধান অতিথির বক্তৃতায় প্রতিমন্ত্রী একথা বলেন।

ফরহাদ হোসেন বলেন, যুব শক্তিকে যদি কারিগরি শিক্ষায় দক্ষ করে গড়ে তোলা যায় তবে খুব দ্রুতই দেশকে সম্মানজনক অবস্থায় নিয়ে যাওয়া সম্ভব হবে। তাই সাধারণ শিক্ষার পাশাপাশি কারিগরি শিক্ষার ওপর আরো গুরুত্ব দিতে হবে।

প্রতিমন্ত্রী আরো বলেন, বাংলাদেশের উল্লেখযোগ্য সংখ্যক মানুষ প্রবাসে কাজ করে থাকেন। অধিকাংশ ক্ষেত্রেই তারা শ্রমসাধ্য কাজে নিয়োজিত রয়েছেন। ফলে তারা কাঙ্খিত উপার্জন করতে পারেন না। তারা যদি কারিগরি শিক্ষায় দক্ষ হতেন তবে প্রবাসেও দক্ষতার সাথে কাজ করে অধিক উপার্জন করতে পারতেন। তাই শ্রম কাজে নিয়োজিতদের কারিগরিভাবে দক্ষ মানবসম্পদে পরিণত করতে হবে।

মেহেরপুরের জেলা প্রশাসক মোহাম্মদ মুনসুর আলম খানের সভাপতিত্বে কারিগরি ও মাদ্রাসা শিক্ষা বিভাগের সচিব মোঃ আমিনুল ইসলাম খান অনুষ্ঠানে বিশেষ অতিথি হিসেবে বক্তব্য রাখেন। অনুষ্ঠানে প্রকল্প পরিচালক ডঃ মোঃ সিরাজুল ইসলাম স্বাগত বক্তব্য রাখেন।

#

শিবলী/সাহেলা/রফিকুল/আব্বাস/২০২১/১৮৩৩ ঘণ্টা

তথ্যবিবরণী নম্বর : ২২০

**কৃষিপণ্যের রপ্তানি বৃদ্ধিতে জার্মানিকে বিনিয়োগ করার আহ্বান কৃষিমন্ত্রীর**

ঢাকা, ১ মাঘ (১৫ জানুয়ারি) :

            কৃষিপণ্যের রপ্তানি বৃদ্ধিতে জার্মানিকে বিনিয়োগ ও সহযোগিতার আহ্বান জানিয়েছেন কৃষিমন্ত্রী ড. মোঃ আব্দুর রাজ্জাক। কৃষিমন্ত্রী গতকাল ‘বাংলাদেশের কৃষিপণ্যের রপ্তানি ও বাণিজ্যের সুযোগ’ শীর্ষক ভার্চুয়াল সম্মেলনে এ আহ্বান জানান। জার্মানির বাংলাদেশ দূতাবাস এবং জার্মান এগ্রিবিজনেস অ্যালায়েন্স এ সম্মেলনের আয়োজন করে।

বাংলাদেশে বিনিয়োগের অত্যন্ত অনুকূল পরিবেশ রয়েছে উল্লেখ করে প্রধান অতিথির বক্তব্যে মন্ত্রী বলেন, বাংলাদেশ ও জার্মানির মধ্যে চলমান বাণিজ্যিক সম্পর্ককে আরো কার্যকরভাবে বৃদ্ধি করার অনেক সুযোগ ও সম্ভাবনা রয়েছে। বিশেষ করে কৃষিক্ষেত্রে মানসম্পন্ন কৃষিপণ্যের উৎপাদন, এগ্রো-প্রসেসিং, কৃষি যান্ত্রিকীকরণ, ভ্যালু চেইন ও রপ্তানির জন্য প্রয়োজনীয় অবকাঠামো তৈরিতে জার্মানির বিনিয়োগ ও সহযোগিতার সুযোগ অনেক। বাংলাদেশে বর্তমানে মানসম্পন্ন আম, আনারস, লিচু, পেয়ারা, কলাসহ অন্যান্য ফলমূল এবং বিভিন্ন ধরনের তাজা শাকসবজি উৎপাদিত হচ্ছে। এসব পণ্যের রপ্তানি বৃদ্ধিতে জার্মানি কারিগরি সহায়তা, জনবল প্রশিক্ষণ, ল্যাব স্থাপন ও টেস্টিং সুবিধা বাড়ানো, আধুনিক প্যাক হাউস এবং ফুড প্রসেসিংয়ে বিনিয়োগ ও সহযোগিতা করতে পারে।

মন্ত্রী বলেন, আন্তর্জাতিক মানদণ্ড মেনে কৃষিপণ্যের রপ্তানি বাড়াতে বাংলাদেশ সরকার ইতোমধ্যে গ্যাপ (জিএপি) নীতিমালা অনুমোদন করেছে। এছাড়া সর্বাধুনিক প্যাক হাউজ এবং অ্যাক্রেডিটেশন ল্যাবরেটরি স্থাপনের উদ্যোগও নেয়া হয়েছে। ফলে জার্মানিসহ ইউরোপীয় ইউনিয়নের বাজারে বাংলাদেশের কৃষিপণ্যের রপ্তানি বহুগুণে বৃদ্ধির সম্ভাবনা সৃষ্টি হয়েছে। এই সুযোগকে কাজে লাগাতে সংশ্লিষ্ট সকলকে প্রয়োজনীয় উদ্যোগ এবং যথাযথ পদক্ষেপ গ্রহণে এগিয়ে আসতে হবে।

ভার্চুয়াল এ সম্মেলনে জার্মানিতে নিযুক্ত বাংলাদেশের রাষ্ট্রদূত মোঃ মোশাররফ হোসেন ভূঁইয়া, কৃষিসচিব মোঃ মেসবাহুল ইসলাম, ঢাকায় নিযুক্ত জার্মান দূতাবাসের মিশন উপপ্রধান কনস্ট্যাঞ্জা জেহরিঙ্গার, বিএআরসি’র নির্বাহী চেয়ারম্যান ড. শেখ মোঃ বখতিয়ার, জার্মান এগ্রিবিজনেস অ্যালায়েন্সের জেন্স ওডিং, বার্লিনস্থ বাংলাদেশ দূতাবাসের বাণিজ্যিক কাউন্সেলর মোঃ সাইফুল ইসলাম, গ্রোবাল গ্যাপ (জিএপি) সিইও/প্রেসিডেন্ট ক্রিশ্চিয়ান ম্যুলার, ইউএসএআইডি বাংলাদেশের অনিরুদ্ধ রায় প্রমুখ বক্তব্য রাখেন।

#

কামরুল/সাহেলা/রফিকুল/আব্বাস/২০২১/১৮২৫ ঘণ্টা

তথ্যবিবরণী নম্বর : ২১৯

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১ মাঘ (১৫ জানুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৩ হাজার ৬৭৮ জনের নমুনা পরীক্ষা করে ৭৬২ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ২৬ হাজার ৪৮৫ জন।

গত ২৪ ঘণ্টায় ১৩জন-সহ এ পর্যন্ত ৭ হাজার ৮৬২ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৭১ হাজার ১২৩ জন।

#

দলিল/সাহেলা/রফিকুল/আব্বাস/২০২১/১৭১৬ ঘণ্টা

তথ্যবিবরণী নম্বর : ২১৮

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

ঢাকা, ১ মাঘ (১৫ জানুয়ারি) :

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার কুইজের স্মার্টফোন বিজয়ী পাঁচজন হলেন : ঢাকার উত্তরার মোসাম্মাৎ লিজু মনি, ঢাকার মিরপুরের মোঃ হায়দার আলী, রংপুরের সাদেকুজ্জামান সুমন, ঢাকার কেরাণীগঞ্জের মোঃ আবদুল হালিম, ঢাকার উত্তরার হিরন সরকার।

গতকালের কুইজে ৯৪ হাজার ৩৪১ Rb প্রতিযোগী অংশগ্রহণ করেছেন।

স্মার্টফোন বিজয়ী পাঁচজনসহ ১০০ জিবি মোবাইল ডাটাবিজয়ী ১০০ জনের ছবিযুক্ত নামের তালিকা জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা <https://quiz.priyo.com> থেকে জানা যাবে।

#

মোহসিন/সাহেলা/আব্বাস/২০২১/১৭০৫ ঘণ্টা